Document ID: 31998D0323

ΑΠΟΦΑΣΗ ΤΗΣ ΕΠΙΤΡΟΠΗΣ της 29ης Απριλίου 1998 για την απόρριψη της αίτησης απαλλαγής, που υπέβαλε η Eurocycles (Γαλλία) σύμφωνα με τον κανονισμό (ΕΚ) αριθ. 88/97 της Επιτροπής, από το δασμό αντιντάμπινγκ που επεκτάθηκε σε ορισμένα εξαρτήματα ποδηλάτων καταγωγής Λαϊκής Δημοκρατίας της Κίνας (98/323/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε με τον κανονισμό (ΕΚ) αριθ. 2331/96 (2),
τον κανονισμό (ΕΚ) αριθ. 71/97 του Συμβουλίου, της l0ης Ιανουαρίου 1997, για την επέκταση του οριστικού δασμού αντιντάμπινγκ, που επιβλήθηκε με τον κανονισμό (ΕΟΚ) αριθ. 2474/93 στις εισαγωγές στην Κοινότητα ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας και για την επιβολή του επεκταθέντος δασμού στις εισαγωγές που έχουν καταγραφεί σύμφωνα με τον κανονισμό (ΕΚ) αριθ. 703/96 (3),
τον κανονισμό (ΕΚ) αριθ. 88/97 της Επιτροπής, της 20ής Ιανουαρίου 1997, σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας όσον αφορά την επέκταση, με τον κανονισμό (ΕΚ) αριθ. 71/97 του Συμβουλίου, του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου (4), και ιδίως το άρθρο 7 παράγραφος 3,
Κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1) Με τον κανονισμό (ΕΚ) αριθ. 71/97 του Συμβουλίου, ο οριστικός δασμός που επιβλήθηκε στις εισαγωγές ποδηλάτων καταγωγής Λαϊκής Δημοκρατίας της Κίνας από τον κανονισμό (ΕΟΚ) αριθ. 2474/93 επεκτάθηκε στις εισαγωγές ορισμένων εξαρτημάτων ποδηλάτων από την εν λόγω χώρα (εφεξής καλούμενος «ο επεκταθείς δασμός αντιντάμπινγκ»).
(2) Στις 22 Ιανουαρίου 1997, η Eurocycles ζήτησε απαλλαγή από τον επεκταθέντα δασμό αντιντάμπινγκ σύμφωνα με το άρθρο 3 του κανονισμού (ΕΚ) αριθ. 88/97, και έτυχε απαλλαγής από την καταβολή του δασμού από την ημερομηνία αυτή.
(3) Για να εξακριβώσει κατά πόσον οι εργασίες της Eurocycles εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΚ) αριθ. 384/96 (εφεξής «βασικός κανονισμός») και αποτελούν καταστρατήγηση των ισχυόντων μέτρων, η Επιτροπή ζήτησε τις απαραίτητες πληροφορίες από την εταιρεία αυτή, οι οποίες επαληθεύθηκαν στις εγκαταστάσεις της.
(4) Δεδομένου ότι η αίτηση της Eurocycles αποτελούσε άμεση συνέχεια της επιβολής του επεκταθέντος δασμού αντιντάμπινγκ, συμφωνήθηκε ότι η εν λόγω εταιρεία ανταποκρίνεται στο ίδιο ερωτηματολόγιο με εκείνο που απεστάλη αρχικά στα μέρη που αφορούσε η έρευνα καταστρατήγησης. Επομένως, η έρευνα κάλυψε την περίοδο από 1ης Απριλίου 1995 έως την 31η Μαρτίου 1996.
Β. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
1. Βαθμός συνεργασίας
(5) Η επιτόπια επαλήθευση κατέδειξε ότι ορισμένες πληροφορίες που υπέβαλε η εταιρεία στο ερωτηματολόγιό της ήταν ανακριβείς και ατελείς. Μετά την επιτόπια επαλήθευση, η Επιτροπή εξακολουθούσε να μην έχει στη διάθεσή της τις ακριβείς πληροφορίες για τις τεχνικές προδιαγραφές των μοντέλων ποδηλάτων που συναρμολογήθηκαν από την εταιρεία, των ποσοτήτων που πωλήθηκαν στην Κοινότητα και των τιμών πώλησης για κάθε μοντέλο. Επιπλέον, αποδείχθηκε επίσης ότι, στην απάντησή της στο ερωτηματολόγιο, η εταιρεία δεν είχε κοινοποιήσει πληροφορίες που ήταν σκόπιμο να αναφερθούν. Επομένως, η Επιτροπή έπρεπε να θεμελιώσει τα συμπεράσματά της στα διαθέσιμα στοιχεία, σύμφωνα με το άρθρο 18 του βασικού κανονισμού.
Η εταιρεία ενημερώθηκε σχετικά.
2. Όροι του άρθρου 13 παράγραφος 2 του βασικού κανονισμού
α) Έναρξη ή ουσιαστική αύξηση των εργασιών
(6) Οι εργασίες συναρμολόγησης της Eurocycles άρχισαν το 1995, μετά την αρχική έρευνα για τις εισαγωγές ποδηλάτων καταγωγής Λαϊκής Δημοκρατίας της Κίνας.
β) Εξαρτήματα αντιπροσωπεύοντα ποσοστό ίσο με το 60 % της συνολικής αξίας των εξαρτημάτων του συναρμολογημένου προϊόντος
(7) Βάσει των διαθέσιμων στοιχείων, η Επιτροπή καθόρισε ότι το ποσοστό των κινεζικών εξαρτημάτων που χρησιμοποιήθηκαν στις εργασίες συναρμολόγησης της εταιρείας κυμαινόταν μεταξύ 65% και 94% της συνολικής αξίας των εξαρτημάτων που χρησιμοποιήθηκαν για τη συναρμολόγηση των ποδηλάτων.
γ) Κανόνας του 25 % όσον αφορά την προστιθέμενη αξία των εξαρτημάτων που χρησιμοποιήθηκαν
(8) Καθορίστηκε επίσης, με βάση τα διαθέσιμα στοιχεία, ότι η προστιθέμενη στην Ευρωπαϊκή Κοινότητα αξία των εξαρτημάτων που ενσωματώθηκαν αντιπροσώπευε κατά μέσο όρο, για κάθε μοντέλο, το 19 % του κόστους κατασκευής πλήρους ποδηλάτου, και ήταν συνεπώς χαμηλότερο του κατώτατου ορίου του 25 % που ορίζει το άρθρο 13 παράγραφος 2 στοιχείο β) του βασικού κανονισμού.
δ) Εξουδετέρωση των διορθωτικών επιδράσεων του δασμού και απόδειξη του ντάμπινγκ
(9) Ο ανεπαρκής βαθμός ακρίβειας της απάντησης στο ερωτηματολόγιο και τα αποδεικτικά στοιχεία που συγκεντρώθηκαν επιτόπου δεν επέτρεψαν στην Επιτροπή να υπολογίσει με ακρίβεια το ντάμπινγκ και την εξουδετέρωση των διορθωτικών επιδράσεων του δασμού. Ελλείψει των στοιχείων που αναφέρονται στην αιτιολογική σκέψη 5, τα οποία θεωρούνται ουσιώδη για τον προσδιορισμό του ντάμπινγκ και της εξουδετέρωσης των διορθωτικών επιδράσεων του δασμού, η Επιτροπή κατέληξε στο συμπέρασμα ότι τα συμπεράσματα της έρευνας καταστρατήγησης που οδήγησαν στην επέκταση του δασμού αντιντάμπινγκ στα εξαρτήματα ποδηλάτων [βλέπε κανονισμό (ΕΚ) αριθ. 71/97] έπρεπε να εφαρμοστούν στη Eurocycles όσον αφορά το ντάμπινγκ και την εξουδετέρωση των διορθωτικών επιδράσεων του δασμού.
Γ. ΣΥΜΠΕΡΑΣΜΑ
(10) Βάσει των προεκτεθέντων, καθορίστηκε ότι οι εργασίες συναρμολόγησης της Eurocycles, κατά τη διάρκεια της περιόδου έρευνας, εμπίπτουν στο πεδίο εφαρμογής του άρθρου 13 παράγραφος 2 του βασικού κανονισμού. Δυνάμει του άρθρου 7 παράγραφος 3 του κανονισμού (ΕΚ) αριθ. 88/97 αίρεται η αναστολή της πληρωμής του επεκταθέντος δασμού αντιντάμπινγκ, η οποία χορηγήθηκε στη Eurocycles.
(11) Η εταιρεία ενημερώθηκε για τα ουσιώδη πραγματικά περιστατικά και τις εκτιμήσεις βάσει των οποίων η Επιτροπή σκόπευε να προτείνει την απόρριψη της αίτησης απαλλαγής και είχε την ευκαιρία να διατυπώσει τις παρατηρήσεις της. Οι παρατηρήσεις της εξετάστηκαν και, στις περιπτώσεις που ήταν αναγκαίο, τα συμπεράσματα της Επιτροπής τροποποιήθηκαν για να τις λάβουν υπόψη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Απορρίπτεται η αίτηση απαλλαγής από τον επεκταθέντα δασμό αντιντάμπινγκ, η οποία υποβλήθηκε από τη Eurocycles σύμφωνα με το άρθρο 3 του κανονισμού (ΕΚ) αριθ. 88/97.
Άρθρο 2
Η παρούσα απόφαση απευθύνεται στα κράτη μέλη και στην: Eurocycles, 4 rue Pierre et Marie Curie, 49460-Montreuil-Juignι, Γαλλία.
Βρυξέλλες, 29 Απριλίου 1998.

Labels: 4
1
8
3
18